B. Bugár, podpredseda NR SR: (2004-03-03):
Otváram rozpravu a pýtam sa, či sa hlási niekto ústne do rozpravy, keďže som nedostal žiadnu písomnú prihlášku. Ako jediný pán poslanec Maxon. Končím možnosť... Áno. Končím možnosť sa prihlásiť ústne do rozpravy. Pán poslanec, nech sa páči, máte slovo. M. Maxon, poslanec: Ďakujem pekne za slovo. Vážený pán podpredseda Národnej rady, vážený pán minister, dovoľte mi niekoľko poznámok k vládnemu návrhu zákona, ktorým sa mení a dopĺňa zákon č. 194/1998 Z. z. o šľachtení, plemenitbe hospodárskych zvierat a o zmene a doplnení zákona č. 455 o živnostenskom podnikaní, tzv. živnostenský zákon. Vážené panie poslankyne, vážení páni poslanci, v dôvodovej správe tohto zákona sa veľmi správne uvádza, že účelom tohto zákona je upraviť pravidlá a podmienky na šľachtenie, plemenitbu, označovanie a evidenciu hospodárskych zvierat chovaných na území Slovenskej republiky, je ustanovené zákonom tak, aby bolo zabezpečené používanie metód šľachtenia, ktoré je štandardné v krajinách Európskej únie. V dôvodovej správe sa rovnako uvádza, že pri vypracúvaní tohto návrhu, a prezentoval to aj pán minister, sa akceptovali záväzky Slovenskej republiky vo vzťahu k Európskym spoločenstvám a Európskej únii a ustanovenia platné v práve Európskych spoločenstiev. Dámy a páni, ja som presvedčený, že v tomto zákone sa išlo nad rámec záväzkov Slovenskej republiky vo vzťahu k Európskym spoločenstvám, a svojím spôsobom sa chcem aj ospravedlniť, že tento filozofický nedostatok tejto novely sme nedostatočne identifikovali a nie celkom do podrobností zatiaľ rozdiskutovali na odbornej úrovni, a teda predpokladám, že predovšetkým vo výbore pre pôdohospodárstvo bude na to priestor. Napriek tomu však mám ambíciu uchádzať sa o to, aby tento návrh zákona bol predkladateľovi vrátený na prepracovanie. A pri tejto príležitosti mi dovoľte uviesť dôvod, že prečo. Všetky krajiny Európskej únie, to znamená, že všetkých 15 členských krajín nám vrelo odporúča, a dokonca niektoré aj dosť intenzívne naliehajú na to, aby tá právna úprava v oblasti plemenitby a šľachtenia hospodárskych zvierat bola upravená tak, ako to navrhuje zákon. Tento návrh totižto v nevídanom rozsahu liberalizuje v rámci Európskej únie túto činnosť v tom, že krajiny Európskej únie túto požiadavku dosť presadzovali. Na tom by nebolo nič neštandardné a myslím si, že je možné to akceptovať, ale s jednou principiálnou a zásadnou výhradou. Všetky tie krajiny, ktoré nám odporúčali, aby sme novelizovali ten zákon v súvislosti s liberalizáciou plemenárskeho a šľachtiteľského trhu, resp. ani jedna krajina ten trh liberalizovaný takýmto spôsobom nemá. To znamená, že všetci nám to odporúčajú, ale ani jedna krajina Európskej únie takú liberalizáciu v oblasti plemenitby a šľachtenia hospodárskych zvierat nemá. Dámy a páni, ak hovorím o členských krajinách Európskej únie, tak ešte raz podčiarkujem, ani jedna to nemá, Slovenská republika sa otvára. Jediná krajina, ktorá má podobnú právnu úpravu v oblasti plemenitby a šľachtenia hospodárskych zvierat a predovšetkým v tom trhovom priestore, je Česká republika. Česká republika túto právnu úpravu, myslím si, implementuje aj v reálnom zákonodarstve uplatňuje približne rok. A nastal veľmi zaujímavý vývoj v Českej republike po liberalizácii tohto trhu a to ešte nie je Česká republika členom Európskej únie, tak plemenárske výkony zaznamenali cenový nárast približne 30 %. Takže liberalizácia toho trhového priestoru neznamená vždy objektívne konkurenčné prostredie a tlak na to, aby ceny za tieto služby, ktoré mimochodom v poľnohospodárstve majú veľmi vysoký finančný objem, aby vždy bol ten tlak na zníženie cien. Dámy a páni, to je dôvod, prečo predkladám návrh, aby tento vládny návrh zákona bol vrátený vláde Slovenskej republiky na prepracovanie. Ďakujem pekne.